Għadd ta’ koppji li bbenefikaw mit-trattament tal-IVF fl-Isptar Mater Dei bla ħlas qegħdin jistennew l-ewwel tarbija bit-tama li jsiru għall-ewwel darba wkoll ġenituri wara ħafna tbatija u diffikultajiet. Dan ħabbru lbieraħ fil-Parlament, il-Minsitru tas-Saħħa Godfrey Farrugia meta kien qed iwieġeb mistoqsija parlamentari tad-deputat Ċensu Galea. Il-Ministru tas-Saħħa qal li f’Ottubru li għadda, il-Gvern ħabbar li s-servizz tal-IVF kien se jibda jingħata bla ħlas. Qal li minn dakinhar kien hemm aktar minn 120 koppja li ġew riferuti għal dan it-trattament. Qal li għalhekk inħatar ART Prioritisation Committee biex ipoġġi f’ordni ta’ preċedenza dawn il-koppji fuq kriterji stabbiliti ta’ età biex jintgħażlu l-ewwel 50 koppja biex jagħmlu l-IVF. Dan hekk kif kien ħabbar il-Gvern li sa Dicembru 2013 ikollhom l-ewwel 50 ċiklu tal-IVF. Il-Ministru tas-Saħħa saħaq li s-servizz tal-IVF kollu kien bla ħlas apparti l-mediċini u l-koppji ma ħallsux la għall-IVF infisha u lanqas għal cryopreservation jiġifieri l-iffrizar tal-bajd offrut lilhom. It-Tabib Farrugia żied jgħid li mill-koppji magħżula, 27 għażlu li jagħmlu l-proċess li nbeda f’Diċembru waqt li oħrajn ipposponewh għal data aktar tard. “Bi pjacir inħabbar li kellna riżultati pożittivi u diġà għandna koppji li qegħdin jistennew l-ewwel tarbija tagħhom”, temm iwieġeb il-Ministru Farrugia. Dan l-iżvilupp seħħ wara li l-klinika f’Mater Dei bdiet titħaddem għall-ewwel darba wara li investiment li sar fl-2007 qatt ma ntuża minħabba li ma kienx hemm leġislazzjoni li tirregola l-proċess ta’ riproduzzjoni assistita. Il-koppji setgħu iwettqu din il-proċedura fi kliniċi privati iżda mhux fl-Isptar Mater Dei. Madankollu lejn l-aħħar tas-sena, il-Gvern ħareġ sejħa ta’ interess għal speċjalisti lokali u internazzjonali biex jagħmlu dawn l-interventi. Dawn l-ispeċjalisti huma responsabbli mit-tieni fażi tal-proċess li hi l-proċedura tat-twettiq tal-intervent kliniku. ll-koppji jistgħu jagħmlu l-massimu ta’ tliet ċikli biex il-mara toħroġ tqila. Kif stipulat fl-Att dwar il-Protezzjoni tal-Embrijuni, żewġ bajdiet qed jintużaw f’kull ċiklu. Kull intervent qed jiswa lill-Gvern mas-€6,000 għalkemm il-koppji se jħallsu għal mediċinali meħtieġa f’dan it-trattament. Rapport: Owen Galea